作者:張綱
標題:綠頭鴨・多麗
內容:斂晴煙。桂花如水輕寒。宴中秋、朋簪來會，滿筵綠鬢朱顏。罄尊罍、興吞海量，妙歌吹、聲徹雲端。獨念衰殘，強陪歡笑，恍然感舊覺悲酸。功名志，黃梁曉夢，老去奈何天。休追悔，天應教人，贏取身閒。想姮娥、情郎如舊，也須知我貪歡。奈潘鬢、霜蓬漸滿，況沈腰、革帶頻寬。月有重圓，人誰長健，一回相見一回難。王夫子，看君風度，何不早彈冠。莫學我，年年對月，扶病江干。